༥༣༢༽༄། ། ཨ་ལས་གཡོ་བ་མེད་པ་འདི་གསུང་གི་རྟེན་དུ་མཛད་པར་ཞུ་ཞེས་པ། །  ཨོཾ་སྭསྟི། བླ་མ་རྣམས་ལ་ཕྱག་འཚལ་ལོ། ། ལྷ་དང་བཅས་པའི་འཇིག་རྟེན་འདི། ། ཐོས་དང་བསམ་དང་སྒོམ་པ་རྣམས། ། བྱང་ཆུབ་སེམས་ཀྱིས་དབང་མཛད་ནས། ། སྨིན་ཅིང་གྲོལ་བར་མཛད་པ་ཡི། ། དགེ་བའི་བཤེས་གཉེན་ཆེན་པོ་ཁྱོད། ། མོས་གུས་མཛད་པ་རྟེན་ཞུ་བ། ། སྣང་སྲིད་འཁོར་འདས་མ་ལུས་ཀུན། ། ལྷུན་གྲུབ་ཆོས་སྐུ་འབའ་ཞིག་ཏུ། ། སྐྱེས་བུ་ཆེན་པོ་ཁྱོད་ཀྱིས་རྟོགས། ། སྐུ་འདིའི་རྟེན་དང་མི་འབྲལ་ཞུ། ། འཁོར་དང་མྱ་ངན་འདས་པའི་ཆོས། ། ཨ་ལི་ཀ་ལིའི་རྟེན་འབྲེལ་ཡིན། ། ཨ་ལས་གཡོ་བ་མེད་པ་འདི། ། བདག་ཉིད་ཆེན་པོ་ཁྱེད་ཉིད་ཀྱིས། ། གསུང་གི་རྟེན་དུ་མཛད་པར་ཞུ། ། དུས་གསུམ་རྒྱལ་བ་ཐམས་ཅད་ཀྱིས། ། ཡོད་དང་མེད་པའི་མཐའ་སྤངས་པ། ། ལྷུན་གྲུབ་ཡེ་ཤེས་ཆེན་པོ་དང་། ། དུས་གསུམ་ཤེས་བྱའི་དཀྱིལ་འཁོར་རྣམས། ། གཉིས་མེད་གཅིག་ཏུ་ཐུགས་སུ་ཆུད། ། འགྱུར་མེད་སེམས་ཉིད་རྡོ་རྗེ་འདི། ། རྟག་ཏུ་ཁྱོད་ཀྱི་ཐུགས་ལ་བཞུགས། ། མོས་གུས་བྱེད་པའི་རྟེན་མཆོག་ཅིག། ད་རེས་ཁྱེད་ལ་བསྐུར་སྙམ་པ། ། འདི་གསུམ་ཁྱོད་ཀྱིས་སྣོམས་ནས་གདའ། ། ད་རེས་བསྐུར་རྒྱུ་མ་རྙེད་ལགས། ། བཀའ་བཀྱོན་ཞེ་བཀྱོན་མི་མཛད་ཞུ། ། ཁྱེད་ཀྱི་བླ་མར་མཛད་པ་ཡི། ། འབྲི་ཁུང་སྐྱུ་ར་སྨྲ་བཅད་དེ། ། གསུམ་པོ་འདི་དང་མི་འབྲལ་བས། ། སྐྱེ་རྒ་ན་འཆིའི་སྡུག་བསྔལ་སྤངས། ། འཁོར་འདས་ཤེས་བྱའི་དཀྱིལ་འཁོར་དང་། ། དབྱེར་མེད་གཅིག་ཏུ་འདུག་གམ་སྙམ། ། ཁྱེད་ཀྱི་བླ་མ་རིན་ཆེན་གྱི། ། དྲུང་དུ་བྱོན་ནས་མཇལ་བ་དེ། ། ཁྱེད་རང་ཉིད་དང་དབྱེར་མེད་ལ། ། གང་དུ་ཕྱིན་ནས་གང་དུ་བཙལ། ། དེ་ཉིད་གནས་དང་མི་འབྲལ་ཞུ། ། མིན་ཀྱང་ཀུ་རེ་བགྱིས་པ་ལགས། ། ། །